Vier saam met PG du Plessis sy 80ste verjaarsdag!‘n Reeks video’s oor PG du Plessis en ‘n storie uit ‘n episode van ‘Spies en Plessie – met permissie’ volg onderaan die berig. ŉ Spesiale verjaarsdagkonsert word in Julie by die Atterbury Teater in Pretoria gehou om die legendariese skrywer, PG du Plessis, se 80ste verjaarsdag te vier. Alexa Strachan wat aan die stuur van die produksie staan, sê iemand soos Du Plessis moet vereer word. “Mense gebruik die woord ‘ikoon’ nogal maklik, maar ek dink dié woord kan gebruik word wanneer PG du Plessis ter sprake is,” vertel Strachan. Sandra Prinsloo en Marius Weyers het die karakters Jakes en Tiemie in Du Plessis se Siener in die Suburbs vertolk en sal tydens die konsert weer ŉ verskyning op die verhoog maak. Christo Davids, bekend vir sy rol as Errol in die sepie 7de Laan, is in 2015 te sien in die nuwe weergawe van Siener in die Suburbs en sal ook die aand ŉ draai op die verhoog maak. Anna Davel en Strachan, en Elize Cawood, Deon Lotz en Frank Opperman van sy nuwe televisiereeks Pandjieswinkelstories, kom vier saam verjaarsdag. Maak seker jy koop jou kaartjie vir dié eenmalige vertoning op 14 Julie by die Atterbury Teater in Pretoria. Kaartjies is teen R200 en R250 beskikbaar by Computicket. Maroela Media het onlangs by Du Plessis op sy plaas gaan kuier. Ons het onder andere oor sy loopbaan en die kuns van storievertel gesels.